வீடு - ஏனைய கவிதைகள்

கோவில்களின் பிறப்பிடம் 
 நான்கு சுவற்றாலான - 
 மனசு! 
 உடல் சுட்டெரிக்கும் கோபம் காமம் 
 போட்டி பொறாமை வெற்றி தோல்வி 
 மகிழ்ச்சி கண்ணீர் - 
 அனைத்தும் சுமந்த மண் ஓவியம்! 
 முயற்சியும் 
 உழைப்பும் 
 குழைந்துக் கொண்ட சாதனை! 
 பண இருப்பை 
 உலகிற்குக் காட்டிக் கொள்ளும் 
 படோடாபம்! 
 நிறைய பேருக்கு 
 சுயமாக கிடைத்திடாத 
 வாழ்நாள் கனவு! 
 தெருவில் - 
 குடும்பம் நடத்துபவரை கண்டு 
 பல்லிளிக்கும் வண்ணக் குவியல்! 
 விட்டுச்சென்ற அம்மா 
 அப்பாவின் சப்தங்கள் நிறைந்த 
 நினைவுக் கூடு! 
 நான் தத்தி நடந்த 
 வளர்ந்த - அழுது அடம் பிடித்த 
 வாழ்ந்த மொத்தத்தின் அடையாளம் வீடு!